Fylkesmannen i Hordaland har, i samarbeid med Museum Vest og Herdla gård, sett opp eit nytt fugleobservasjonstårn i Herdla naturreservat. Fugletårnet er ope for ålmenta og gir godt utsyn til heile Herdlevalen.
Herdla naturreservat er det aller viktigaste området for trekkande våtmarksfugl i Hordaland. Samstundes er Herdlevalen eit spesielt landskap i fylket, og er like tiltrekkande for folk som for fuglane. Det nye tårnet vil gjere det mogleg for dei mange besøkande på Herdla å oppleve det rike fuglelivet på ein heilt annan måte enn før. Føremålet er å bidra til betre styring av ferdsel i naturreservatet ved å skape eit naturleg mål for besøkande. På sikt er det ønskjeleg å få til ei omlegging av stiane slik at all ferdsel på valen blir meir føreseieleg for fuglane.
Tårnet er teikna av LJB AS med mål om å skape ein enkel og robust konstruksjon som vender seg like mykje til alle sider. Tårnet gir godt utsyn til heile Herdlevalen om ein berre vil nyte utsikten, eller om ein er der for å kikke på fuglane. Bygget er blitt eit nytt landemerke på Herdlevalen som vi håpar vil vere til glede for dei mange besøkande i lang tid framover. Tårnet er oppført av JH Nædal Bygg AS, som òg bygde det nye museet på Herdla fort. Vi er godt nøgde med resultatet og vil takke både arkitekt, entreprenør og Museum Vest for samarbeidet.
Sjølv om tårnet er ferdig ferdig står det att litt arbeid i og rundt bygget. Tårnet er ope for publikum, men det manglar mellom anna infjormasjonsmateriell. Det er òg bestilt nokre nokre benkar der ein kan sitte eller barn kan stå for å sjå ut av tårnet. I tillegg skal plassen utanfor tårnet ryddast, og straumgjerdet leggast om. Alt dette vil kome på plass i løpet av hausten 2017.